_:nc1b572e368f748c99a7891edee147876xb0
<http://schema.org/articleBody>
"राष्ट्रीय राजधानी दिल्ली में पिछले 24 घंटों के दौरान गुरुवार के मुकाबले शुक्रवार को कोरोना संक्रमण मामलों की संख्या अधिक रही। राजधानी में गुरुवार को कोरोना संक्रमण के 51 मामलों की पुष्टि हुई जबकि शुक्रवार को 63 नए मामले सामने आए। दिल्ली में कल कोरोना संक्रमण से किसी व्यक्ति की जान नहीं गयी, जबकि आज इस महामारी के संक्रमण से तीन मरीजों ने दम तोड़ दिया। राजधानी में सक्रिय मामलों की संख्या 26 बढ़कर 580 हो गयी है। राजधानी में पिछले 24 घंटे के दौरान कोरोना संक्रमण के 63 नये मामले सामने आने के बाद संक्रमितों की कुल संख्या बढ़कर 14,36,207 हो गयी तथा तीन और मरीजों की जान जाने से मृतकों की संख्या बढ़कर 25,052 हो गयी। मृतकों के मामले में देशभर में दिल्ली चौथे स्थान पर है। स्वास्थ्य विभाग की ओर से आज जारी बुलेटिन के मुताबिक राजधानी में संक्रमण दर बढ़कर 0.09 फीसदी हो गयी और मृत्यु दर 1.74 फीसदी पर बरकरार है। दिल्ली में इस दौरान कोरोना वायरस महामारी के संक्रमण से 34 मरीज ही स्वस्थ हुए जबकि कल 70 मरीजों ने कोरोना संक्रमण को मात दी थी। राजधानी में स्वस्थ होने वाले लोगों की कुल संख्या बढकऱ 14,10,575 हो गयी है। दिल्ली में पिछले 24 घंटों के दौरान 70,111 नमूनों का परीक्षण किया गया, जिनमें आरटीपीसी के 46,649 नमूने और रैपिड एंटीजन नमूनों की संख्या 23,462 है। राजधानी में अभी तक वैक्सीन की कुल 98,94,030 डोज लग चुकी है। पिछले 24 घंटों की अवधि में राजधानी में 72,505 लोगों को कोरोना वायरस का टीका लगाया गया, जिनमें से कोरोना वैक्सीन की पहली डोज लेने वालों की संख्या 13,535 और दूसरी डोज लेने वालों की संख्या 58,970 रही। दिल्ली में होम आइसोलेशन में रहने वालों की संख्या 177 है। गौरतलब है कि कोरोना की दूसरी लहर के दौरान दिल्ली में 20 अप्रैल को एक दिन में संक्रमण के सर्वाधिक 28,395 मामले दर्ज किए गए थे।"
<https://dailynews360.patrika.com/news/corona-virus-cases-in-delhi-live-update-81260.html>